**О Т Ч Е Т**

**за осъществената читалищна дейност в изпълнение на годишната програма за 2023г. на Народно читалище „Пробуда – 1908, гр. Грамада**

Докладът за дейността на Народно читалище „Пробуда – 1908“ отчита изпълнението на дейностите по Годишната програма за развитие на читалищната дейност, разработена в изпълнение на чл.26а, ал.2 от Закона за народните читалища, културния календар и внесените отчети за дейността му през 2023г.

Българските читалища са живият извор на българския дух и култура през вековете. Там е запалена искрата и пламва огънят на Българското възраждане. Там е мястото, в което се поддържат живи българските традиции, мястото, в което малките българчета научават от своите баби и дядовци за бита, културата, прекрасните песни и танци, живите български шевици, където пламва и завинаги остава в сърцата им огънчето на българщината.

Дейността на читалището е съпричастна с целия обществен и културен живот, който кипи в Грамада и общината. Под читалищната стряха се провеждат всички значими културно-масови мероприятия и прояви, организирани както от читалищното ръководство, така и от ръководството на общината и обществените организации на територията на града ни.

И през 2023г. нашите основни цели бяха:

1. Отстояване позицията на водещо културно средище.

2. Обогатяване културния живот.

3. Развитие на библиотечната дейност.

4. Превръщане на читалището в информационен център.

5.Съхраняване на народните обичаи и традиции.

6. Работа по проекти.

Богатият културен календар на читалището ни по традиция както всяка година и 2023г. започва с празнуване на Деня на родилната помощ. Той беше отбелязан с обичая „Поливане на бабата“, след което тържеството продължи с много хора и емоции. На 14 февруари съвместно с Общинска администрация и Клуба на пенсионера чествахме Трифон Зарезан. Организирахме конкурс за на-хубаво вино и ракия, в който взеха участие грамадски производители. На всички победители бяха раздадени грамоти и предметни награди.

На 2 март съвместно с Общинска администрация, СУ „Христо Ботев” и ДГ „Тодор Титоренков” чествахме Националния празник на РБългария – 3 март. Традиционните конни надбягвания проведохме на 4 март.На победителите бяха раздадени парични награди.

На 8 април с малките Лазарки от групата за автентичен фолклор посетихме домовете на грамадчани, след което извършихме ритуала „Комичене“

Във връзка с Великденските празници на 14 април организирахме Великденска изложба с конкурсен характер на авторски украсени яйца и козунаци, след което с Великденски концерт поздравихме жителите на нашата община.

Тържествено отбелязахме и Денят на славянската писменост, българската просвета и култура – 24 май.

На 1-ви юни – Международния ден на детето съвместно с Общинска администрация, СУ „Христо Ботев” и ДГ „Тодор Титоренков” организирахме за децата и учениците на нашата община един незабравим спортен празник, изпълнен с много игри, изненади и награди. Във връзка с празника на гости ни бяха библиобусът на Регионална библиотека „Михалаки Георгиев“ гр. Видин и Културни срещи с постановката „Мечешка сватба“.

През 2023г. фолклорна певческа група „Букет“ към читалището взе участие във:

- Турлашки фолклорен събор „Када кум прасе и ти вречу“, с. Чупрене

- Фолклорен събор „Руженци 2024“, с. Руженци

- Международен фолклорен събор „Дунавци пее и танцува”,гр. Дунавци

- Международен събор на прохода Кадъ Боаз, с. Салаш

- Международен фолклорен събор „Жива вода Венеца”, гр. Димово

Групата гостува и на всички събори в селата от нашата община.

Празниците на града и традиционния грамадски панаир съвместно с Общинска администрация открихме на 21 септември с приветствие от Кмета на община Грамада г-н Башев, водосвет за здраве и благополучие и концерт на ансамбъл „Дунав“, гр. Видин.

На 7 декември съвместно с Общинска администрация организирахме тържествено запалване светлините на коледната елха и посрещане на Дядо Коледа, а традиционния новогодишен концерт на площада се състоя на 29 декември.

През 2023г. читалището има спечелен проект по „Програма за обучение и заетост на продължително безработни лица”, чрез която програма подсигурихме работа на три безработни лица.

През отчетния период основна цел в работата на читалищната библиотека е пълното справочно и информационно обслужване на читателите. По абонамент през 2023г. библиотеката разполагаше със четири заглавия периодични издания. Броят на набавените библиотечни материали е 192. Броят на заетите библиотечни материали е 929, читателите са 298, посещенията в библиотеката за дома са 866.

С удоволетворение и гордост споделяме с вас радостта си от финансирането на проекта ни в Конкурсна сесия на Министерството на културата за отпускане на субсидия за обновяване фондовете на библиотеките с нови книги. Бяхме одобрени със сумата от 1219,42 лв. за закупуване на нови книги от различни автори и жанрове.

През 2023 година библиотеката организира културно-масови мероприятия посветени на 175год. от рождението на Христо Ботев, 150год. от обесването на Васил Левски. Организирани бяха и мероприятия във връзка с традиционни празници и обичаи като: „Баба Марта в библиотеката“, „Великден“. През м. март се проведе ритуалът за първокласниците „Вече сме читатели“. На 2 април открихме месеца на детската книга с кът на знаменити детски писатели.

През изминалата година читалището в Грамада още веднъж утвърди авторитета си и се доказа като обществено-значима институция със собствен принос в подобряване живота на местното население.

Надяваме се, че и занапред то ще продължи да отговаря на очакванията, нуждите и изискванията на гражданите и през следващите години да може да бъде определяно не само като огнище на българската идентичност, дух, традиции и култура, но и като основен техен разпространител.